Usu dâ «Ç» pû sonu sicilianu ca veni dû sonu latinu «FL»

Tannu, l'usu dâ «Ç» pû sonu tìpicu sicilianu ca veni dû sonu latinu «FL», era na cosa currenti ntô sicilianu scrittu. Ma lu prubbrema è ca p'arriprisintari stu sonu, ci foru littrati c'usaru la "ç" mentri àutri littrati usaru la "x", e è diffìcili assai di vìdiri bonu chi modu è chiù clàssicu: l'usu dâ "ç" o chiddu dâ "x"?

Diffusioni

Vari scrittura siciliani famusi e dizziunari granni usaru lu modu di scrìviri câ "ç" ma nun tutti.

 Asempi 

florem -> çuri/çiuri (ciuri)

flagrum ->  çàuru/çàguru/çiàuru/çiàguru (ciàuru/ciàguru)

flumen -> çumi/çiumi (ciumi)

flatus -> çatu/çatu (ciatu)

ecc.

 Àutri modi pi scrìviri stu sonu sicilianu 

Pi "ciuri"/"çiuri" ci sunnu puru li formi scritti:

xhiuri, xhjuri, xiuri, xjuri, xuri, xhuri, hiuri, hjuri, hyuri, sciuri, scjuri, sçiuri, sçjuri, shuri, shiuri, yuri, juri, jhuri, jjuri, ecc.

 Rìsichi di cunfusioni 

Sonu dâ "Ç"

Stu sìmmulu "ç" fu macari usatu (a li voti) pi lu sonu sìmprici di la "-c-" duci siciliana (pi diffirinziàrila di la "-c-" taliana) e putemu dunca attruvari di li palori siciliani scritti accuddì:

paçi (paci)

audaçia (audacia)

abbruçiari (abbruciari)

ecc.

N'àutru prubbrema è ca nta l'àutri lingui neolatini la "-ç-" veni usata sulu pi lu sonu "-ss-" ('n catalanu ci avemu "Barça", ntô purtuchisi ci avemu "aço", ntô francisi ci avemu "français", nta l'occitanu ci avemu "Provença", nta l'arpitanu ci avemu "provençâl", ecc.).

Sonu dâ "X"

Nta tanti lingui neolatini (purtuchisi e gallegu, catalanu e valincianu, asturianu, bascu, vènitu, occitanu, e arcuni parlati sardi, ecc.) la "-x-" veni usata sulu pi lu sonu "-sci-" (comu nta "scìnniri") allura nun è n'idìa bona d'usàrila pi lu sonu spiciali sicilianu.

Sonu dâ "SCI"

Nta assai lingui neolatini tàlichi (napulitanu, corsu, lummardu, lìguri, e arcuni parlati sardi, ecc.) la "-sci-" veni usata sulu pi lu sonu "-sci-" (comu nta "scimunitu") allura nun è n'idìa bona d'usàrila pi lu sonu spiciali sicilianu.

Rifirimenti ca ùsanu palori cu sta "ç" 

Pi lu sonu latinu ca veni dâ "FL" latina Piccittu già usa "ÇI" mmeci di "CI" (ma quannu ci voli)

Rifirimenti ca nun ùsanu palori cu sta "ç" 
Grammàtica di Pitrè, 1870 
Dizziunariu etimològgicu di Giarrizzo, 1989 
Vucabbulariu di Camilleri, 1998
Dizziunariu di Luigi La Rocca, 2000 (usa "CI", "H'" e "Hj")
Grammàtica di Bonner, 2001

Ntâ littiratura siciliana
Celia, Lib. 2 di Antoniu Venizzianu (~1575):
Non è xhiamma ordinaria, no, la mia,

Sapiddu si spunta di Sarbaturi Di Marcu:
haju lu pani a lu ciascu di vinu

Dî pruverbi siciliani cugghiuti di Giuseppi Pitrè:
La fava baggiana ciurisci e acchiana.

Petra chi nun fa lippu, lu ciumi si la tira.

A Lupa di Gaitanu Cipolla
Lu ciatu miu vui siti,

La majuranza dî littirati siciliani ùsanu «ci».

Sicilianu standard usatu ntâ wikipedia

Assai cristiani sunnu cumminti ca fussi na bon'idìa d'usari stu sìmmulu "ç" e lu fattu ca Piccittu l'usau signìfica ca nun è na forma cumpretamenti strana pû siiclianu scrittu, ma tanti pirsuni prifirìscinu la furma "çiuri" di chidda "çuri" (armenu cû primu la palora arresta canuscìbbili pi chiddi ca già la sannu.

Avemu nutatu ca nta nu stissu dizziunariu ponnu èssiri purtati li furmi "çiuri" e "çiumi" mentri sunnu purtati macari li furmi "ciàuru" e "ciatu" scritti senza la "ç" ma tutti li siciliani sannu bonu ca è lu stissu sonu. Allura pirchì sta diffirenza ntô scrìviri? Nun è lòggicu. Sunnu assai li dizziunari siciliani ca pòrtanu arcuni furmi siciliani scritti câ "ç" ma ca si scòrdanu midemma di purtari arcuni furmi scritti câ "ç". L'usu scrittu dâ "ç" nun è stàbbili.

Ovviamenti s'havi a cunzirvari stu sonu ùnicu e s'havi a scrivirilu, ma a la stissa vota, s'havi a scrìviri cu sulu una littra o cu sulu unu sìmmulu. Mancu s'havi a usari la littra "x" picchì l'usaru li scrittura siciliani tanti anni 'n arreri pi lu sonu "sci".

Nuàutri cullabburatura dâ wikipedia 'n lingua siciliana scrivemu sulu cu la "c" sìmprici pirchì la maiuranza di li littrati siciliani scriveru simpricimenti: ciumi, ciatu, ciuri, e macari paci, audacia, puru siddu lu sonu di la "c" di "ciumi" nun è lu stissu sonu di la "c" di "paci".

Raccumannamu di nun usari la "ç", la "x" e mancu la "sci" pi lu sonu sicilianu ca veni di l'anticu sonu latinu "fl". Cunzidiramu li sò usi comu erruri.

Catigurìa:Lingua siciliana